CELEX: 32010D0196
Language: sk
Date: 2010-03-16 00:00:00
Title: 2010/196/,Euratom: Rozhodnutie Rady zo 16. marca 2010 o alokácii nepriamo meraných služieb finančného sprostredkovania (FISIM) na stanovenie hrubého národného dôchodku (HND) používaného na účely rozpočtu Európskej únie a jej vlastných zdrojov

7.4.2010   
            
            
               SK
            
            
               Úradný vestník Európskej únie
            
            
               L 87/31
            
         ROZHODNUTIE RADY
   zo 16. marca 2010
   o alokácii nepriamo meraných služieb finančného sprostredkovania (FISIM) na stanovenie hrubého národného dôchodku (HND) používaného na účely rozpočtu Európskej únie a jej vlastných zdrojov
   (2010/196/EÚ, Euratom)
   RADA EURÓPSKEJ ÚNIE,
   so zreteľom na rozhodnutie Rady 2007/436/ES, Euratom zo 7. júna 2007 o systéme vlastných zdrojov Európskych spoločenstiev (1), a najmä na jeho článok 2 ods. 7 druhý pododsek,
   so zreteľom na návrh Európskej komisie,
   so zreteľom na stanovisko Európskeho parlamentu,
   keďže:
   
               (1)
            
            
               V článku 8 ods. 1 nariadenia Rady (ES) č. 448/98 zo 16. februára 1998 doplňujúcom a upravujúcom nariadenie (ES) č. 2223/96, pokiaľ ide o alokáciu nepriamo meraných služieb finančného sprostredkovania (financial intermediation services indirectly measured – FISIM) v rámci Európskeho systému národných a regionálnych účtov (European system of national and regional accounts – ESA) (2), sa ustanovuje, že rozhodnutie o alokácii FISIM na stanovenie hrubého národného produktu používaného na účely rozpočtu Spoločenstva a jeho vlastných zdrojov prijíma Rada. S účinkom od 1. januára 2002 bola koncepcia hrubého národného produktu nahradená koncepciou hrubého národného dôchodku (HND) podľa článku 2 ods. 7 prvého pododseku rozhodnutia Rady 2000/597/ES, Euratom z 29. septembra 2000 o systéme vlastných zdrojov Európskych spoločenstiev (3).
            
         
               (2)
            
            
               V článku 2 ods. 7 druhom pododseku rozhodnutia 2007/436/ES, Euratom sa ustanovuje, že keď modifikácie Európskeho systému národných a regionálnych účtov (ESA 95) vedú k významným zmenám v HND, ako to stanovila Komisia, Rada rozhodne, či sa tieto modifikácie uplatňujú na účely uvedeného rozhodnutia.
            
         
               (3)
            
            
               Vhodné je používať najnovšie štatistické koncepcie na účely rozpočtu Únie a jej vlastných zdrojov, najmä pokiaľ ide o určenie HND, ako to pri používaní ESA 95 stanovila Komisia. FISIM by preto mali byť alokované na stanovenie HND na účely rozpočtu Únie a jej vlastných zdrojov.
            
         
               (4)
            
            
               Do októbra 2008 zaslalo 27 členských štátov EÚ svoje údaje, aj o alokácii FISIM, podľa novej metodiky. Posúdenie týchto údajov naznačilo, že alokácia FISIM vedie k významnej zmene v zmysle článku 2 ods. 7 druhého pododseku rozhodnutia 2007/436/ES, Euratom, keďže zvyšuje HND v priemere o viac než 1 % a pri uplatnení metódy uvedenej v článku 3 daného rozhodnutia znamená zmenu v stropoch stanovených článkom 3.
            
         
               (5)
            
            
               Preto by sa alokácia FISIM mala uplatňovať na účely rozhodnutia 2007/436/ES, Euratom.
            
         
               (6)
            
            
               Považuje sa za vhodné, aby sa výsledné zmeny uplatňovali od rozpočtového roka 2010,
            
         PRIJALA TOTO ROZHODNUTIE:
   Článok 1
   Na stanovenie hrubého národného dôchodku na účely rozpočtu Únie a jej vlastných zdrojov sa alokujú nepriamo merané služby finančného sprostredkovania (FISIM).
   Článok 2
   Alokácia FISIM podľa článku 1 sa uplatňuje na účely rozhodnutia 2007/436/ES, Euratom od 1. januára 2010.
   Článok 3
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
   Uplatňuje sa od 1. januára 2010.
   Článok 4
   Toto rozhodnutie sa uverejní v Úradnom vestníku Európskej únie.
   
      V Bruseli 16. marca 2010
      
         
            Za Radu
         
         
            predsedníčka
         
         E. SALGADO
      
   
   
      (1)  Ú. v. EÚ L 163, 23.6.2007, s. 17.
   
      (2)  Ú. v. ES L 58, 27.2.1998, s. 1.
   
      (3)  Ú. v. ES L 253, 7.10.2000, s. 42.